BEGRUNDELSE

1.BAGGRUND FOR FORSLAGET

•Forslagets begrundelse og formål

Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.

Den 6. august 2020 anmodede Cypern om finansiel støtte fra Unionen, og den 25. september 2020 tildelte Rådet ved gennemførelsesafgørelse (EU) 2020/1344 finansiel støtte til Cypern med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere og selvstændige.

Den 10. marts 2021 anmodede Cypern på ny om finansiel støtte fra Unionen inden for rammerne af SURE-forordningen. Som følge af denne anmodning blev Rådets gennemførelsesafgørelse (EU) 2020/1344 ændret ved Rådets gennemførelsesafgørelse (EU) 2021/680 af 23. april 2021.

Den 5. september 2022 anmodede Cypern for tredje gang om finansiel støtte fra Unionen inden for rammerne af SURE-forordningen.

I henhold til SURE-forordningens artikel 6, stk. 2, har Kommissionen hørt de cypriotiske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, der er direkte forbundet med de arbejdsmarkedsforanstaltninger, Cypern har truffet som reaktion på covid-19-pandemien. Dette vedrører navnlig eksisterende foranstaltninger, der er omhandlet i Rådets gennemførelsesafgørelse (EU) 2020/1344:

a)"støtteordningen til fordel for virksomheder for delvis indstilling af driften", hvorunder der ydes lønkompensation til de ansatte i en virksomhed, der oplever en nedgang i omsætningen som følge af pandemien, forudsat at de ansatte bibeholdes. Kompensationen dækker enten 60 % af den ansattes løn eller 60 % af de socialsikringsrettigheder, den ansatte har optjent i 2018, alt efter hvad der er højest. Kompensationen udgør højst 1 214 EUR og mindst 360 EUR pr. måned. Denne foranstaltning, som oprindeligt var i kraft fra marts til juni 2020, blev forlænget fra januar 2021 til august 2021

b)"særordningen til fordel for hotelenheder og turistindkvarteringsvirksomheder", hvorunder der ydes lønkompensation til støtte for ansatte i hotelbranchen og i andre virksomheder, der tilbyder turistindkvartering, hvis arbejdsgiveren helt har indstillet driften eller oplevet et fald i omsætningen på mere end 40 %. Deltagelse i ordningen forudsætter, at de ansatte bibeholdes. Denne foranstaltning, som oprindeligt var i kraft fra juni til oktober 2020, blev forlænget fra november 2020 til oktober 2021

c) "særordningen til støtte for virksomheder, som har forbindelse til turistbranchen, som er berørt af turisme, eller som er tilknyttet virksomheder, der er pålagt obligatorisk indstilling af driften", hvorunder der ydes lønkompensation til ansatte i virksomheder, der helt har indstillet driften eller oplevet et fald i omsætningen på mere end 40 % (i modsætning til 55 % i den oprindelige ordning) forudsat at de ansatte bibeholdes. Denne foranstaltning, som oprindeligt var i kraft fra juni til august 2020, blev forlænget og ændret fra september 2020 til oktober 2021

d)Under "særordningen til støtte for virksomheder, der udøver en foruddefineret aktivitet", ydes der lønkompensation til ansatte i virksomheder, der står over for en nedgang i omsætningen på mindst 55 %, forudsat at de ansatte bibeholdes. Denne foranstaltning, som oprindeligt var i kraft fra juni til august 2020, blev forlænget fra september 2020 til december 2020 og blev forlænget på ny fra december 2020 til oktober 2021

e)"tilskudsordningen for meget små og små virksomheder samt selvstændige, som beskæftiger op til 50 ansatte", hvorunder der ydes et engangsbeløb til støtte for små virksomheders og selvstændiges driftsudgifter. Anmodningen vedrører kun den del af udgifterne, der er relateret til støtte til selvstændige og enkeltmandsvirksomheder. Størrelsen af engangsbeløbene er blevet revideret for forskellige kategorier af virksomheder på basis af antallet af ansatte. Derudover er der til virksomheder, som har indstillet driften siden marts 2020, indført tilskud på 10 000 EUR for virksomheder med op til ni ansatte og 15 000 EUR for virksomheder med mere end ni ansatte. Denne foranstaltning, som oprindeligt var i kraft fra april til maj 2020, blev forlænget og ændret for november 2020. Ordningen blev forlænget på ny i marts 2021 og april 2021 og omfattede virksomheder med et hvilket som helst antal ansatte, der i henhold til sundhedsministeriets bekendtgørelser helt måtte indstille driften

f) "ordningen for udbetaling af ydelser ved sygdom", hvorunder der ydes lønkompensation til ansatte i den private sektor og selvstændige, forudsat at de enten klassificeres som udsatte ifølge en liste offentliggjort af sundhedsministeriet, sættes i karantæne af myndighederne eller er smittet med covid-19. Denne foranstaltning, som oprindeligt var i kraft fra marts til juni 2020, blev forlænget fra november 2020 til juni 2021.

Cypern har fremsendt de nødvendige oplysninger til Kommissionen.

Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Cypern inden for rammerne af SURE-forordningen til støtte for ovennævnte foranstaltninger.

•Sammenhæng med de gældende regler på samme område

Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.